Tove Mohr

Tove Kathrine Mohr (født Møller; 1891–1981) var en norsk lege, kvinnesaksforkjemper og forfatter. Hun arbeidet for prevensjon og selvbestemt abort, blant annet gjennom opprettelse av mødrehygienekontorer, og for avholdssaken.

Liv og virke

Utdannelse 
Tove Kathrine Mohr gikk folkeskolen i sin hjembygd før hun fikk undervisning av en huslærer og engelsk guvernante. Da faren ble stortingsmann, flyttet hun til Kristiania og ble elev ved Ragna Nielsens skole, hvor hun tok middelskoleeksamen i 1906. I 1909 tok hun examen artium i Fredrikstad. 

Sommeren 1910 oppholdt Mohr seg i London, hvor hun fulgte suffragettenes kamp for kvinnelig stemmerett. Samme år påbegynte hun medisinstudiet, et studium som kulminerte i den medisinske embetseksamen i 1917.

Yrkesliv 
I 1918 reiste hun sammen med ektemannen til USA. Der arbeidet hun ved Womens Hospital ved Columbia University, og ble inkludert i kretsen rundt evolusjonsbiologen Thomas Hunt Morgan.

Etter noen års tjeneste ved flere norske helseinstitusjoner, etablerte hun i 1922 privat praksis. Fra opprettelsen av Betanien fødehjem i 1926 var hun lege der. I perioden 1928–1931 var hun lærer i fysiologi og helselære ved Statens lærerinneskole på Stabekk.

Mohr var politisk aktiv, en liten periode i Norges Kommunistiske Parti, siden i Arbeiderpartiet. Hun var innehaver av en lang rekke verv, og virket blant annet som formann i Studentenes avholdslag, i hygienekomiteen (1935–1940) og i Oslo Mødrehygienekontor (1948-1952).

Mohr er forøvrig kjent for å ha etablert Wergelandsfesten i Damstredet i Oslo. Festen har overlevd den kulturinteresserte legen, og holdes fremdeles i hevd. 

Hun skrev en rekke artikler og foredrag, og dessuten en biografi om moren: Katti Anker Møller, en banebryter, som ble utgitt i 1968.

Thorsø 
Tove Mohr overtok forøvrig slektsgodset Thorsø Herregård i 1937 etter faren Kai Møller. Sønnen Kai Møller Mohr overtok godset i 1956. Herregården var i eldre tid kjent som et møtested for fremskutte folk i norsk kulturliv. Både Johan Sebastian Welhaven og Bjørnstjerne Bjørnson var hyppige gjester. Gården drives i dag av Tove Mohrs etterkommere.

Familie 
Tove Mohr var datter av kvinnesakspioneren Katti Anker Møller (1868–1945) og godseieren Kai Bisgaard Anker Møller (1859–1940), og fulgte opp morens kamp for kvinnesaken. Hun ble 9. juni 1914 gift med professor Otto Lous Mohr (1886–1967), tidligere universitetsrektor.

Bibliografi 
 1930: Konemishandling og behovet for edruelighetsnevnder, N.S.U.A., Oslo
 1935: Abortus provocatus – en kriseforanstaltning, Oslo
 1968: Katti Anker Møller, en banebryter, Tiden, Oslo (ny utgave 1976)

Medlemskap og verv 
 Formann i Studentenes avholdslag
 Straffelovskomiteen av 1922
 Oslo edruelighetsnevnd
 Oslo vergeråd
 Tilsynskomiteen for Landsfengselet for kvinner
 Komiteen til utredning av spørsmålet abortus provocatus
 Den norske legeforening
 Medisinsk selskap
 Justisdepartementets oppnevnte komité til revisjon av abortlovgivningen
 Oslo skolestyre
 Formann i hygienekomiteen
 Sosialdepartementets oppnevnte komité til revisjon av rusdrikkloven
 Formann i Oslo Mødrehygienekontor

Utenlandsopphold og reiser 
 England 1910, 1919, 1926, 1930
 Frankrike og Belgia 1914
 USA 1918–1919, 1932
 Østerrike og Tsjekkoslovakia 1922
 Tyskland 1927

Referanser

Kilder 
 
 

Norske kvinnesaksforkjempere
Norske leger
Norske forfattere
Personer fra Fredrikstad kommune